**КОМИ РЕСПУБЛИКАСА ПРАВИТЕЛЬСТВОЛÖН ШУÖМ**

**Меставывса тöдчанлуна торйöн ёна видзан вöр-ва мутасъяс индан пöрадок вынсьöдöм йылысь**

«Торйöн ёна видзан вöр-ва мутасъяс йылысь» Федеральнöй оланпас, «Коми Республикаын миянöс кытшалысь вöр-ва видзöмын йитöдъяс ладмöдöм йылысь» Коми Республикаса Оланпас серти Коми Республикаса Правительство шуис:

Вынсьöдны Меставывса тöдчанлуна торйöн ёна видзан вöр-ва мутасъяс индан пöрадок содтöдын индöм серти.

Коми Республикаса Юралысь В.Гайзер

Сыктывкар

2010 вося йирым тöлысь 4 лун

330 №

ВЫНСЬÖДÖМА

Коми Республикаса Правительстволöн

2010 во йирым тöлысь 4 лунся 330 №-а шуöмöн

(содтöд)

Меставывса тöдчанлуна торйöн ёна видзан вöр-ва мутасъяс индан

**ПÖРАДОК**

1. Тайö Пöрадоксö лöсьöдöма «Торйöн ёна видзан вöр-ва мутасъяс йылысь» Федеральнöй оланпаслöн 2 статья, «Коми Республикаын миянöс кытшалысь вöр-ва видзöмын йитöдъяс ладмöдöм йылысь» Коми Республикаса Оланпаслöн 3 статья серти да сiйö регулируйтö меставывса тöдчанлуна торйöн ёна видзан вöр-ва мутасъяс индан (Россия Федерациялöн Войвывса, Сибирса да Дальньöй Востокса этша лыда вужвойтырлöн меставывса тöдчанлуна традиционнöя вöдитчан мутасъяс лöсьöдан юалöмъяс, а сiдзжö дзоньвидзалун бурмöдан мутасъяс да меставывса тöдчанлуна курортъяс индан юалöмъяс кындзи) (водзö – торйöн ёна видзан вöр-ва мутасъяс), а сiдзжö торйöн ёна видзан вöр-ва мутасъяслысь мудоръяс, категорияяс вежан да торйöн ёна видзан вöр-ва мутасъяс бырöдан юалöмъясöн.

2. Торйöн ёна видзан вöр-ва мутасъяс индöны кыдзи му участокъяссö найöс киын кутысьяслысь, муöн вöдитчысьяслысь да му кутысьяслысь босьтöмöн, сы лыдын ньöбöмöн, сiдзи и босьттöг.

3. Торйöн ёна видзан вöр-ва мутас индöны государственнöй власьт органъяслöн, овмöдчöминъясын меставывса асвеськöдлан органъяслöн, юридическöй кывкутысьяслöн, общественнöй öтувъяслöн да гражданалöн шыöдчöмъяс подув вылын (водзö – заявительяс), кутшöмъясöс мöдöдöны муниципальнöй районъясса да кар кытшъясса меставывса асвеськöдлан органъясö (водзö – меставывса асвеськöдлан органъяс), кытчö пасйöны:

1) меставывса асвеськöдлан органлöн ним, кытчö мöдöдöны шыöдчöмсö, либö лöсялана чина мортлöн ов, ним, вич, либö лöсялана мортлöн чин;

2) ов, ним, вич (бöръясö – эм кö), пошта инпас, мый серти колö мöдöдны вочакывсö, либö шыöдчöмсö выль инпас кузя мöдöдöм йылысь уведомление, ас кырымпас, кырымпас гöгöрвоöдöм да кадпас (гражданалы);

3) документлысь кадпас да пасъян номер, кырымпас, кытчö пырö документ кырымалысь чина мортлöн ним, ас кырымпас да кырымпас гöгöрвоöдöм, пошта инпас, мый серти колö мöдöдны вочакывсö, либö шыöдчöмсö выль инпас кузя мöдöдöм йылысь уведомление (государственнöй власьт органъяслы, овмöдчöминъясын меставывса асвеськöдлан органъяслы, юридическöй кывкутысьяслы да общественнöй öтувъяслы);

4) торйöн ёна видзан вöр-ва мутас лöсьöдны коланлун вылö подулалöм да торйöн ёна видзöм вылö вöзъяна мутаслысь схема бала сылысь мудоръяссö да ылöса плöщадьсö индöмöн.

4. Заявительлысь шыöдчöмсö, мый воö меставывса асвеськöдлан органö, видлалöны сiйöс пöлучитöм лунсянь 30 лун чöжöн.

Меставывса асвеськöдлан органса юрнуöдысьлöн либö сыöн уполномочитöм мортлöн решение серти индöм кадколастсö вермасны нюжöдны сэк, кор шыöдчöмсö видлалöм вылö заявительöн сетöм юöръяссö колö содтöд прöверитны, но 15 уджалан лунысь оз дырджык вылö.

Шыöдчöм видлалан кадколаст нюжöдöм йылысь заявительлы юöртöны гижöмöн индöм решение примитан кадпассянь 3 уджалан лунöн кадколаст нюжöдöмлысь помкасö подулалöмöн.

5. Заявительлысь шыöдчöм видлалöм вылö меставывса асвеськöдлан орган лöсьöдö комиссия, кöнi участвуйтöны:

1) му участок кутысьяс, муöн вöдитчысьяс, му кутысьяс да му участокъяссö кöртымалысьяс, кодъяслöн мутасын кöсйöны индыны торйöн ёна видзан вöр-ва мутас;

2) вöр-ва объектъяс да ресурсъяс кутысьяс да наöн вöдитчысьяс, кодъяслöн мутасын кöсйöны индыны торйöн ёна видзан вöр-ва мутас;

3) Коми Республикаса вöр-ва озырлун да гöгöртас видзан министерствоöс, Коми Республикаса видз-му овмöс да сёян-юан министерствоöс, Коми Республикаса архитектура, стрöитчöм да коммунальнöй овмöс министерствоöс, Коми Республикаса промышленносьт да энергетика министерствоöс, Коми Республикаса вöр комитетöс, Коми Республикаса эмбур агентствоöс петкöдлысьяс (водзö – Коми Республикаса олöмö пöртысь власьтлöн колана органъяс);

4) овмöдчöминъясын, кöнi кöсйöны индыны торйöн ёна видзан вöр-ва мутас, меставывса асвеськöдан органöс петкöдлысьяс (сэк, кор торйöн ёна видзан вöр-ва мутассö кöсйöны индыны некымын овмöдчöминъясса мутасын, мый пырö лöсялана муниципальнöй районлöн муниципальнöй юкöнса мутасö);

5) наукаса организацияяс.

Комиссиялысь уджалан пöрадоксö индö меставывса асвеськöдлан орган.

6. Комиссия видлалö заявительлысь шыöдчöмсö да сетö кывкöртöд, кöнi подулалöм помшумын индöма торйöн ёна вöр-ва мутассö видзны либö сiйöс видзны индöмын öткажитöма.

Комиссиялысь кывкöртöдсö примитöны заседание вылын лоысь комиссияын унджык гöлöс серти. Сэк, кор гöлöс лыдыс öтмында, решайтан гöлöсыс комиссияса веськöдлысьлöн, а кор сiйö абу – комиссиялöн заседание вылын веськöдлысьлöн.

Комиссиялысь кывкöртöд оформитöны сёрнигижöдöн, кутшöмöс кырымалöны комиссияса веськöдлысь либö комиссиялöн заседание вылын веськöдлысь да комиссияса секретар.

7. Комиссиялöн кывкöртöд подув вылын меставывса асвеськöдлан орган примитö торйöн ёна видзан мутас индöмын позянлун йылысь, экология боксянь сiйöс комплекснöя туялöм йылысь либö сiйöс индыны öткажитöм йылысь решение. Примитöм решение йылысь меставывса асвеськöдлан орган юöртö заявительлы тайö Пöрадокса 4 пунктын индöм кадколастö.

8. Торйöн ёна видзан мутас индöмын öткажитан подувъяс:

1) торйöн ёна видзан вöр-ва мутассö планируйтöны пыртны öнiя торйöн ёна видзан вöр-ва мутасö, сы лыдын федеральнöй либö республиканскöй тöдчанлуна торйöн ёна видзан вöр-ва мутасö;

2) торйöн ёна видзан вöр-ва мутас индöмсö планируйтöмыс оз лöсяв Коми Республикаса мутас планируйтан схемалы, муниципальнöй район планируйтан схемалы, кар кытшса генеральнöй планлы, овмöдчöминса генеральнöй планлы;

3) торйöн ёна видзöм вылö планируйтан вöр-ва мутас мудоръясын эм мупытшса озырлун, кутшöмöс арталöма мупытшса озырлун кузя государственнöй балансын;

4) торйöн ёна видзан вöр-ва мутас лöсьöдöмыс оз лöсяв федеральнöй законодательство серти.

9. Экология боксянь мутас комплекснöя туялöны сылы торйöн ёна видзан вöр-ва мутас статус сетöм вылö (водзö – экология боксянь мутас комплекснöя туялöм) меставывса бюджет тшöт весьтö «Государственнöй да муниципальнöй коланлун вылö тöвар вузалöм, уджъяс вöчöм, услугаяс сетöм вылö заказъяс иналöм йылысь» Федеральнöй оланпас серти.

10. Меставывса асвеськöдлан орган экология боксянь мутас комплекснöя туялöмын помшуöмъяс пöлучитöм бöрын 30 уджалан лунöн примитö торйöн ёна вöр-ва мутас индöм либö сiйöс индöмын öткажитöм йылысь решение да юöртö примитöм решение йывсьыс заявительлы.

11. Экология боксянь мутас комплекснöя туялöмын помшуöмъяс серти торйöн ёна видзан вöр-ва мутас индöмын öткажитöм вылö подувнас лоö сiйö, мый торйöн ёна видзöм вылö планируйтан вöр-ва мутасыс оз лöсяв вöр-ва видзан, научнöй, культурнöй, эстетическöй, рекреационнöй да дзоньвидзалун бурмöдöм боксянь «Торйöн ёна видзан вöр-ва мутас йылысь» Федеральнöй оланпас серти.

12. Меставывса асвеськöдлан органлöн торйöн ёна видзан вöр-ва мутас индöм йылысь решениеын колö:

1) индыны торйöн ёна видзан вöр-ва мутаслысь ним да категория;

2) опишитны торйöн ёна видзан вöр-ва мутаслысь местасö, мудоръяссö да плöщадьсö;

3) индыны торйöн ёна видзан вöр-ва мутасö пырысь муяслысь статуссö;

4) лöсьöдны торйöн ёна видзан вöр-ва мутаслысь положение, кытчö пыртны торйöн ёна видзан вöр-ва мутаслысь торъя аслыспöлöслунъяссö, зонированиесö да видзан режимсö.

13. Торйöн ёна видзан вöр-ва мутас индöм йылысь решение баласö колö сöгласуйтны Коми Республикаса олöмö пöртысь колана органъяскöд, овмöдчöмиинъяслöн меставывса асвеськöдлан колана органъяскöд, кöнi думайтсьö индыны торйöн ёна видзан вöр-ва мутассö, му участокъяс кутысьяскöд, муöн вöдитчысьяскöд, му кутысьяскöд да му участокъяс кöртымалысьяскöд, вöр-ва объектъяс да ресурсъяс кутысьяскöд да наöн вöдитчысьяскöд.

14. Сэк, кор торйöн ёна видзан вöр-ва мутас индöм йылысь решение баласö öткажитöны сöгласуйтны, меставывса асвеськöдлан орган:

1) воöм замечаниеяснас да вöзйöмъяснас кö сöглас, баласö вайöдö помöдз воöм замечаниеяссö да вöзйöмъяссö тöд вылö босьтöмöн да мöдöдö сiйöс тайö Пöрадокса 13 пунктын индöм органъясö (йöзлы), кодъяссянь волiс сöгласуйтöм вылö öтказ, мöдысь сöгласуйтöм вылö;

2) воöм замечаниеяснас да вöзйöмъяснас кö абу сöглас, котыртö решение бала помöдз вайöдöм вылö сöгласуйтан комиссия.

Торйöн ёна видзан вöр-ва мутас индöм йылысь решение бала, кодлöн текстö пыртöмаöсь тöдчымöн вежсьöмъяс сöгласуйтiгöн воöм вöзйöмъяс да замечаниеяс тöд вылö босьтöмöн, колö быть мöд пöв сöгласуйтны тайö Пöрадокса 13 пунктын индöм органъяскöд (йöзкöд).

Сэк, кор медводдза сöгласуйтöмын индöм став замечаниесö да вöзйöмсö босьтöма тöд вылö, торйöн ёна видзан вöр-ва мутас индöм йылысь решение баласö сöгласуйтöмын öткажитны оз позь.

15. Торйöн ёна видзан вöр-ва мутас категориясö индö меставывса асвеськöдлан орган торйöн ёна видзан вöр-ва мутас йылысь законодательство серти.

16. Торйöн ёна видзан вöр-ва мутас вермасны юксьыны уна сикас функциональнöй зонаяс вылö, сы лыдын вöр-ва видзан, рекреационнöй, овмöс нуöдан да мукöд функциональнöй зона, мыйяс серти вермасны лöсьöдны уна сикас видзан режим функциональнöй зонаса вöр-ва участоклöн экология боксянь донатор серти.

17. Торйöн ёна видзан вöр-ва мутаслысь мудоръяссö, категориясö вежöм йылысь, торйöн ёна видзан вöр-ва мутас йылысь положениеö вежсьöмъяс пыртöм йылысь, а сiдзжö торйöн ёна видзан вöр-ва мутас бырöдöм йылысь решение примитö меставывса асвеськöдлан орган торйöн ёна видзан вöр-ва мутас индöм вылö урчитöм пöрадок серти.

Исакова 8 511 пас